b'\n_START_ARTICLE_\nBurger Ramly\n_START_SECTION_\nSejarah\n_START_PARAGRAPH_\nRamly Food Processsing ialah industri bumiputera yang terkenal dalam industri pembuatan produk makanan berasaskan daging lembu, ayam dan hasilan laut berjenama Ramly. Burger, nuget, frankfurter dan drumet adalah antara produk yang paling diminati._NEWLINE_Burger Ramly diasaskan pada tahun 1979 oleh Tuan Haji Ramly b. Mokni dan Puan Hajjah Shala Siah Bt. Abdul Manap daripada cetusan idea dan hasrat murni untuk mengeluarkan produk yang halal, bersih dan bermutu._NEWLINE_Kini, syarikat ini telah mempunyai dua buah kilang pemprosesan di Kawasan Perindustrian Bandar Tun Razak, Cheras dan di Taman Perindustrian IKS, Mukim Batu, Kuala Lumpur dengan menawarkan peluang pekerjaan dalam bidang pengurusan, pengeluaran sehinggalah kepada pemasaran produk. Produk berjenama Ramly kini begitu unggul di pasaran Malaysia dan bakal ke taraf antarabangsa.\n_START_SECTION_\nPengedaran\n_START_PARAGRAPH_\nLebih daripada 120 orang pemborong mendaftar sebagai anak syarikat bagi mengedarkan produk-produk Ramly. Kesemua pemborong berdaftar ini berada di bawah pemasaran Ramly Mokni Sendirian Berhad. Syarikat pemasaran ini beribu pejabat di Desa Tun Razak, Cheras, Kuala Lumpur. Penubuhan syarikat ini bertujuan menawarkan khidmat jualan kepada pelanggan. Bagi memastikan pengedaran dan penghantaran produk dijamin kualiti dan kesegarannya, kenderaan kontena sejuk beku digunakan._NEWLINE_Sebuah anak syarikat Ramly yang berobjektif dalam memastikan produknya mudah didapati di pasaran telah ditubuh di Lorong Raja Bot (Off Jalan Raja Alang) di Kuala Lumpur. Anak syarikat ini dikenali sebagai Ramly Supermarket Sendirian Berhad dan ia beroperasi 24 jam. Pembukaan anak syarikat ini adalah untuk memastikan khidmat borong dan runcit boleh dilaksanakan antara Ramly dengan penjaja dan orang awam.\n_START_SECTION_\nKualiti\n_START_PARAGRAPH_\nPenubuhan Makma Mikrobiologi yang dijalankan oleh Ramly adalah untuk mengawal kualiti produk. Tujuan penubuhan makmal ini adalah untuk memastikan produknya adalah suci (daripada pemilihan bahan mentah hingga produk siap) dan selamat untuk dimakan. Selain itu, makmal ini berfungi sebagai satu tempat penyelidikan dan pembangunan produk. Makmal Mikrobiologi Ramly lengkap dengan peralatan teknologi tinggi.\n_START_SECTION_\nKeluaran\n_START_PARAGRAPH_\nSatu kajian penyelidikan dan pembangunan produk dijalankan oleh Ramly untuk memastikan kesegaran, kelazatan dan kualiti produknya. Cara pembungkusan yang menarik juga dikaji untuk memastikan produk kelihatan menarik dan boleh dinikmati. Pelaksanaan kepakaran teknologi oleh Ramly adalah untuk memastikan pengeluran daging dan hasil laut dapat memenuhi cita rasa pengguna dan pengemar Ramly. Kepakaran teknologi yang digunakan juga memastikan daya pengeluaran produk.\n_START_SECTION_\nDaging burger\n_START_PARAGRAPH_\nDaging burger merupakan produk utama syarikat ini. Untuk memasak daging burger Ramly adalah tidak begitu sukar. Yang diperlukan hanyalah kuali atau plet leper, penekan daging burger, dapur, gas masakan, ban burger dan daging burger. Untuk rencah atau isi-isinya pula, yang diperlukan ialah timun dan kobis. Untuk bahan perisanya, yang biasa digunakan ialah sos Worcester (wu-ches-ter) atau juga dikenali sebagai kicap burger dalam kalangan orang Malaysia. Sebagai sos tambahan pula, yang boleh digunakan ialah mayonis, sos tomato, sos cili ataupun sos barbeku.'